Bukedde Online - Buli anzaalamu andekawo\nOw'ewanga antabudde! Ayagala ssente alinga...\nAdded 7th July 2019\nNZE Elizabeth Negesa 33, mbeera Mbale. Olw’endabika yange buli musajja anzaalamu andekawo.\nMu 2000 wadde nga nali nkyasoma mu S2, nafuna omulenzi eyandya obwongo. Omulenzi ono amaka mwe yali ava gaali galiraanidde ddala ewaffe.\nOmulenzi ono namusisinkananga mu luwummula kuba nnali nsomera mu kisulo wadde nga yateranga okunkyalira ku ssomero n’andeeteranga buli kye nnalinga neetaaga kuba ye yali yamala dda okusoma era ng’akola.\nEbyembi nafuna olubuto mu S4 naye Katonda nannyamba ne ntuula ebibuuzo bya UNEB nga n’essomero teritegedde nti ndi lubuto.\nBwe namutegeeza nga bwe ndi olubuto, yalaga nti mwetegefu okubeera nange era kwe kutegeeza ab’ewaabwe.\nKino tekyasanyusa bazadde be era mu kumwanukula, bamutegeeza nti, “Omuntu bwatyo kisiraani era ne mu kika kyaffe tetuyinza kumukkirizaamu, totuletera...”.\nOlw’okuba nti amaka ga bazadde bange galiraanye agaabwe, amawulire g’okubeera olubuto, gaatuuka mangu ku bazadde bange, mu bukambwe obw’ekitalo, taata yankuba oluyi nga bwambuuza oba yansindika ku ssomero kuzaala.\nOluvannyuma yambuuza nnannyini lubuto ne mmugamba nti ye mutabani wa muliraanwa.\nKy’ava addamu n’ambuuza nti, “Ani nnannyini lubuto? awo we namutegeereza nti ye Charles.\nBazadde bange baayita poliisi, n’omulenzi ono ne bamutumya. Yajja awaka ng’awerekeddwaako baganda be era ne bamukozesa endagaano y’okunzizaayo ku ssomero nga mmalirizza okuzaala. Era ne bamunkwasa mu butongole.\nEnkeera, yapangisa omuzigo e Mbale mu town ne tutandika okubeera ffembi ng’abafumbo.\nNga twakamala ebbanga ttono ffembi, bazadde b’omulenzi lumu ne bankeera nga nkyebase ne bakonkona ku mulyango.\nBwe nnaggulawo, baayitawo butereevu omu n’atuula ku kitanda ate omulala n’atuula ku mmeeza ne bambuuza nti, “mutabani waffe aliwa?” kwe kubaddamu nti agenze ku mulimu.\nAwo we baatandikira okuyomba n’okuntegeeza nga bwe baali tebaneetaaga mu maka ga mutabani waabwe, nti ndi wa kisiraani eno nga bwe bakasuka engoye zange wabweru.\nNakubira omwami wange essimu n’akomawo awaka. Aba yaakatuuka ne bamwambalira nga bamubuuza ,oba mu bakazi bonna yalondayo nze ate nga baamugamba dda, kwe kubagamba nti nze gw’ayagala wamma ne baddamu buto okutabuka.\nNalaba bikaaye ne nkubira bazadde bange essimu ne mbasaba ngira nzirayo awaka anti nga mbuzaayo ebbanga ttono okuzaala. Wadde nnali nzizeeyo ewaffe, yasigala ampeereza obuyambi.\nNazaala bulungi era omwana bwe yaweza emyaka ebiri, bazadde bange ba tukiza eky’omusajja ono okunzizaayo okusoma nange ne nkimutegeeza.\nYampeerera ne nsoma obusomesa era emyaka ebiri gye namala mu kusoma, we yafunira omukazi omulala nti bazadde be bamung'aana.\nNaguma ne noonya omulimu okutuusa bwe nafuna essomero ne ntandika okusomesa. Eno gye nnafunira omusajja omulala eyanyanjula n’ankuba n’embaga naye eby’embi, ono yanzirukako mu wiiki bbiri n’andeka mu muzigo.\nOno saamanya kyamutwala wabula ntegera luvannyuma nti banne bamusekereranga olw’okuwasa omuntu alinga nze.\nOmusajja ono yandeka n’olubuto, era mu nnaku ey’ekitalo ne ndukuza ne nzaala. Kati nnina abaana bange babiri, omu wa myaka 17 ate omulala wa myaka 10.\nOmulimu gwange ogw’obusomesa gwe gunnyambye okwebeezaawo n’abaana bange era basoma.\nAbantu b’ekikula kino nga nze tukyasanga okusoomoozebwa okw’okusosolebwa ng’ate naffe tuli bantu ng’abalala abeetaaga okwagalibwa n’okufiibwaako.